Document ID: 32002R0312

Nariadenie Rady (ES) č. 312/2002
z 18. februára 2002,
ktorým sa ukladá konečné antidumpingové clo na dovozy určitých magnetických diskov (3,5″ mikrodisky) s pôvodom v Japonsku a Čínskej ľudovej republike a ukončuje konanie týkajúce sa dovozov 3,5″ mikrodiskov s pôvodom v Taiwane
RADA EURÓPSKEJ ÚNIE
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane proti dumpingovým dovozom z krajín, ktoré nie sú členmi Európskeho spoločenstva [1] a najmä na jeho článok 11 ods. 2,
so zreteľom na návrh predložený Komisiou po porade s Poradným výborom,
Keďže:
A. KONANIE
1. Predchádzajúce skúmania zahŕňajúce Japonsko, Taiwan a Čínsku ľudovú republiku
(1) Rada nariadením (ES) č. 2861/93 [2] zaviedla konečné antidumpingové opatrenia na dovozy určitých magnetických diskov (ďalej len "3,5" mikrodisky) s pôvodom v Japonsku, Taiwane a Čínskej ľudovej republike do spoločenstva.
2. Súvisiace skúmania
(2) Konečné antidumpingové clá boli zavedené aj na dovozy 3,5″ mikrodiskov s pôvodom v Hongkongu a Kórejskej republike [3] a Indonézii [4].
Opatrenia týkajúce sa Hongkongu a Kórejskej republiky podliehajú preverovanie, ktoré bolo zahájené v septembri 1999 [5].
(3) Platnosť opatrení týkajúcich sa Malajzie, Mexika a Spojených štátov amerických skončila 14. apríla 2001 [6]
3. Žiadosť o preverovanie
(4) Po uverejnení oznámenia o blížiacom sa skončení platnosti antidumpingových opatrení platných pre dovozy 3,5″ mikrodiskov s pôvodom v Japonsku, Taiwane a Čínskej ľudovej republike [7] Komisia v júli 1998 obdržala žiadosť o preverenie týchto opatrení podľa článku 11 ods. 2 nariadenia Rady (ES) č. 384/96 (ďalej len "základné nariadenie").
Žiadosť predložil Výbor európskych výrobcov diskiet (ďalej len "Diskma") v mene výrobcov, ktorých kombinovaná produkcia predstavuje významný podiel celkovej výroby posudzovaného výrobku v spoločenstve.
(5) Táto žiadosť bola zdôvodnená tým, že skončenie platnosti opatrení by pravdepodobne malo za následok pokračovanie alebo opakovanie dumpingu a ujmu pre priemyselné odvetvie spoločenstva. Po konzultácii s poradný výborom a zistení, že existujú dostatočné dôkazy na zahájenie preverovania skončenia platnosti, Komisia zahájila toto preverovanie [8] podľa článku 11 ods. 2 základného nariadenia.
4. Skúmanie
(6) Komisia o zahájení skúmania úradne informovala piatich výrobcov spoločenstva, ktorí podporili žiadosť, vyvážajúcich výrobcov a dovozcov, ktorých zainteresovanosť bola známa, ako aj zástupcov vyvážajúcich krajín a poskytla posudzovaným stranám príležitosť predložiť písomné stanoviská a požadovať vypočutie.
(7) Komisia zaslala dotazníky všetkým stranám, ktorých zainteresovanosť bola známa a obdržala úplne odpovede od dvoch výrobcov spoločenstva, taiwanského vyvážajúceho vývozcu a čínskeho výrobcu, jeho spriazneného vývozcu v Hongkongu a jeho spriazneného dovozcu v Spojenom kráľovstve.
(8) Komisia zaslala dotazníky aj veľkému počtu ekonomických prevádzkovateľov, o ktorých sa predpokladalo, že sú nákupcami a dovozcami 3,5″ mikrodiskov v spoločenstve alebo ich zástupcami.
(9) Komisia vyhľadala a overila všetky informácie, ktoré považovala za potrebné s cieľom určenia, či existuje pravdepodobnosť pokračovania alebo opakovania dumpingu a ujmy a či zachovanie opatrení nebude proti záujmu spoločenstva.
Overovacie návštevy boli vykonané v priestoroch následovných spoločností:
Vyvážajúci výrobcovia
a) Vyvážajúci výrobca v Taiwane:
CIS Technology Inc., Taipei Hsien, Taiwan;
b) Vyvážajúci výrobca v Čínskej ľudovej republike/ Hongkongu:
Hanny Zhuhai Ltd, Kowloon, Hongkong (spriaznený vývozca výrobcu Hanny Magnetics (Zhuhai) Ltd., Guangdong Province, Čínska ľudová republika)
a jeho spriaznený dovozca Memtek Products Europe Ltd, Harmondsworth, Spojené kráľovstvo.
Výrobcovia spoločenstva
Computer Support Italcard s.r.l., Milan, Taliansko
Sentinel N.V., Bodem, Belgicko;
(10) Skúmanie pravdepodobnosti pokračovania a opakovania dumpingu zahŕňalo obdobie od 1. októbra 1997 do 30. septembra 1998 ("obdobie skúmania"). Skúmanie situácie na trhu s 3,5″ mikrodiskmi v spoločenstve zahŕňalo obdobie od roku 1994 do konca obdobia skúmania ("obdobie analýzy").
(11) Všetky strany boli informované o podstatných skutočnostiach a úvahách, na základe ktorých bolo plánované odporúčať zachovanie existujúcich opatrení pre Japonsku a Čínsku ľudovú republiku a ukončenie konania týkajúceho sa Taiwanu. Po týchto zverejneniach Komisia obdržala podania od dvoch zainteresovaných strán. Pripomienky týchto strán boli posúdené a tam, kde je to primerané, boli zistenia modifikované v uvedenom zmysle.
B. POSUDZOVANÝ VÝROBOK A PODOBNÝ VÝROBOK
1. Posudzovaný výrobok
(12) Posudzovaný výrobok (3,5″ mikrodisky) sa používa na záznam a ukladanie kódovaných digitálnych počítačových informácií, ktoré spadajú pod číselný znak KN ex85232090, okrem 3,5″ mikrodiskov založených na technológii opticky pokračujúcej posilovanej stopy alebo na technológii magneticky delenej posilovanej stopy s kapacitou pamäte 120 MB alebo viac.
(13) Posudzované 3,5″mikrodisky boli dostupné v rôznych druhoch v závislosti od rôznych faktorov, vrátane, okrem iného, ich pamäťovej kapacity, formátovania, stupňa certifikácie (opatrenie používané na testovanie výkonu mikrodisku) a od spôsobu obchodu s nimi, t. j. či sa predávajú ako značkové výrobky (obyčajne sa predávajú v krabiciach po 10 kusov) alebo vo veľkom. Napriek existencii rôznych druhov 3,5″ mikrodiskov neexistovali významné rozdiely v ich základných fyzikálnych vlastnostiach a technológii. Všetky vykazujú vysoký stupeň vzájomnej zameniteľnosti.
Z toho vyplýva, že uvedené 3,5″mikrodisky sa považujú za jeden výrobok.
2. Podobný výrobok
(14) Uvedené rôzne druhy 3,5″ mikrodiskov, ktoré sa vyrábajú a predávajú v spoločenstve a mikrodisky vyrábané a predávané v posudzovaných krajinách a vyvážané do spoločenstva, používajú rovnakú základnú technológiu, sú podobné z hľadiska ich základných fyzických vlastností a technológie a vykazujú vysoký stupeň vzájomnej zameniteľnosti. Všetky tieto 3,5″ mikrodisky sa preto musia považovať za podobný výrobok v zmysle článku 1 (4) základného nariadenia.
C. PRAVDEPODOBNOSŤ POKRAČOVANIA DUMPINGU
1. Predbežné poznámky
(15) Treba poznamenať, že dovozy z posudzovaných krajín počas obdobia skúmania predstavovali len zlomok množstiev, ktoré boli vyvezené počas pôvodného obdobia skúmania (1. apríl 1990 - 31. marec 1991), t. j. asi 10 % v prípade Čínskej ľudovej republiky a Taiwanu a menej ako 1 % v prípade Japonska.
2. Japonsko
(16) Tri z piatich spoločností uvedených v žiadosti o preverovania uviedli, že posudzovaný výrobok už nevyrábajú ani nepredávajú spoločenstvu. Zostávajúce dve spoločnosti neodpovedali na dotazník Komisie a teda nebolo možné určiť na základe ich individuálnych údajov, či tieto spoločnosti predávali za dumpingové ceny. Z tohto dôvodu a s cieľom neodmeňovať nespoluprácu boli zistenia týkajúce sa Japonska určené na základe dostupných skutočností v súlade s článkom 18 základného nariadenia, v tomto prípade podľa dôkazov, ktoré poskytol žiadateľ. Treba poznamenať, že informácie, ktoré obsahovala žiadosť o preverovanie, predstavovali najlepšie dostupné informácie. Údaje Eurostatu sa pre účely výpočtu dumpingu nemohli použiť, pretože posudzovaný výrobok zahŕňa len časť číselného znaku KN. V žiadosti o preverovanie bolo dumpingové rozpätie určené porovnaním prepočítaných bežných hodnôt (výrobné náklady plus primeraná suma na predajné, všeobecné a administratívne náklady a zisk) s prepočítanými vývoznými cenami (ceny pre prvých nespriaznených zákazníkov znížené o toleranciu, ktorá odráža náklady a zisk dovozcov). Na tomto základe a bez odpočítania antidumpingových ciel sa dumpingové rozpätie pohybovalo od 5 % do 10 %.
3. Taiwan
(17) Treba poznamenať, že na dotazník odpovedala jedna spoločnosť v Taiwane. Táto spoločnosť samotná zahŕňala takmer všetky vývozy posudzovaného výrobku do spoločenstva počas obdobia skúmania, ktoré predstavovali takmer tri milióny jednotiek. Bolo potrebné zohľadniť kľúčové udalosti, ku ktorým došlo po období skúmania. Faktom je, že spoločnosť v priebehu skúmania zastavila výrobu 3,5″ mikrodiskov zatvorením svojej Divízie pre pamäťové médiá. Táto udalosť bola považovaná za preukaznú, nespornú, trvalú a nemanipulovateľnú a nevyplývala z úmyselného konania zainteresovaných strán. Keďže spolupracujúca spoločnosť, ktorá predstavoval prakticky všetky vývozy 3,5″ mikrodiskov do spoločenstva počas obdobia skúmania, prestala vyrábať posudzovaný výrobok, usudzovalo sa, že hodnotenie možného pokračovania dumpingu počas obdobia skúmania nemá zmysel.
4. Čínska ľudová republika
a) Všeobecné poznámky
(18) Treba poznamenať, že na dotazník odpovedala jedna spoločnosť v Čínskej ľudovej republike. Táto spoločnosť samotná zahŕňala takmer všetky vývozy posudzovaného výrobku do spoločenstva počas obdobia skúmania, ktoré predstavovali takmer dva milióny jednotiek.
b) Bežná hodnota
(19) Tak ako pri pôvodnom skúmaní, Taiwan bol navrhnutý ako primeraná krajina s trhovou ekonomikou s cieľom určenia bežnej hodnoty pre Čínsku ľudovú republiku v súlade s článkom 2 ods. 7 písm. a) základného nariadenia. Zainteresované strany boli vyzvané, aby predložili svoje pripomienky k tomuto výberu. Jediný spolupracujúci výrobca z Čínskej ľudovej republiky namietal voči samotnému výberu analogickej krajiny, pričom argumentoval, že bežná hodnota mala byť namiesto toho vypočítaná na základne vlastných výrobných nákladov v Čínskej ľudovej republike. Tvrdil, že spĺňa všetky kritériá uvedené v článku 2 ods. 7 písm. c) základného nariadenia.
Toto tvrdenie nemohlo byť prijaté, pretože podľa preverovania v súlade s článkom 11 ods. 2 základného nariadenia sa opatrenia musia zachovať alebo zrušiť, ale nie upravovať. Taktiež je uvedený odkaz na zistenia týkajúce sa pravdepodobnosti opakovania dumpingu. Spoločnosť bola informovaná, že môže požadovať štatút trhovej ekonomiky v rámci žiadosti o preverovanie podľa článku 11 ods. 3 základného nariadenia. Spoločnosť to však odmietla.
(20) Keďže nebola navrhnutá žiadna alternatívna analogická krajina, Komisia sa rozhodla použiť Taiwan ako základ pre určenie bežnej hodnoty pre Čínsku ľudovú republiku. Taiwan bol považovaný za primeraný, nie nevhodný trh už v čase pôvodného skúmania.
(21) Pre všetky druhy 3,5″ mikrodiskov okrem jedného, ktorý vyvážal spolupracujúci čínsky vyvážajúci výrobca, bežná hodnota bola vypočítaná podľa reprezentatívnych domácich predajných cien pre nezávislých odberateľov.
Pre jeden druh 3,5″ mikrodiskov, pre ktoré sa nedal zistiť porovnateľný domáci predaj v analogickej krajine, musela byť bežná hodnota prepočítaná v súlade s článkom 2 (3) základného nariadenia. Prepočítaná bežná hodnota bola vypočítaná na základe nákladov na výrobu ekvivalentného druhu, ktorý vyrábal spolupracujúci taiwanský vyvážajúci výrobca, pričom zahŕňala primeranú sumu na náklady na predaj, všeobecné a administratívne náklady a zisk.
c) Vývozná cena
(22) Keďže dovozy smerovali k spriaznenému dovozcovi v spoločenstve, vývozné ceny boli v súlade s článkom 2 ods. 9 základného nariadenia prepočítané na základe ceny, za ktorú sa posudzovaný výrobok prvý raz ďalej predával nezávislému kupujúcemu v spoločenstve. Boli vykonané úpravy o náklady, ktoré vznikli medzi dovozom a ďalším predajom a o vytvorený zisk s cieľom spoľahlivo určiť vývoznú cenu. Tieto úpravy zahŕňali náklady na dopravu, poistenie, manipuláciu a vedľajšie náklady v spoločenstve, ako aj clo. Boli odpočítané aj náklady na predaj, všeobecné a administratívne náklady spriazneného dovozcu, ktoré sa týkali posudzovaného výrobku, ako aj primerané ziskové rozpätie. Keďže sa zistilo, že v účtovníctve spriazneného dovozcu neboli zohľadnené náklady na financovanie obchodu s 3,5″ mikrodiskmi, tieto náklady boli vypočítané ako percento konečnej predajnej ceny posudzovaného výrobku a odpočítané v uvedenom zmysle. Ďalšia úprava bola vykonaná o náklady na predaj a obchod, ktoré vznikli dcérskej spoločnosti zainteresovaného spriazneného dovozcu pri predaji posudzovaného výrobku v spoločenstve.
d) Porovnanie
(23) Bežné hodnoty a vývozné ceny boli porovnané pri každom druhu výrobku. Bola zabezpečená primeraná tolerancia vo forme úprav v súlade s článkom 2 ods. 10 základného nariadenia podľa rozdielov vo faktoroch, o ktorých bolo tvrdené a preukázané, že majú vplyv na ceny a cenovú porovnateľnosť. Tolerancia bola zabezpečená podľa rozdielov vo fyzikálnych vlastnostiach, zľavách, nákladoch na dopravu, poistenie, manipuláciu, o vedľajšie náklady mimo spoločenstva a o balenie. Úprava podľa fyzikálnych vlastností odrážala skutočnosť, že určité druhy 3,5″ mikrodiskov, ktoré predával čínsky vyvážajúci výrobca, boli formátované, zatiaľ čo podobné druhy predávané na taiwanských trhoch túto vlastnosť nemali.
e) Dumpingové rozpätie
(24) Bolo zistené, že existoval model vývozných cien, ktorý sa významne líšil podľa jednotlivých regiónov: v jednom členskom štáte sa predaj nezávislým odberateľom, ktorý predstavoval takmer polovicu celkového predaja, uskutočňoval za výrazne vyššie ceny ako predaj nezávislým odberateľom vo všetkých ostatných členských štátoch. Keďže za týchto okolností by použitie metódy priemeru na výpočet dumpingového rozpätia nezohľadňovalo celú výšku dumpingu, považovalo sa za primerané porovnať vážené priemerné bežné hodnoty jednotlivých druhov s cenami všetkých individuálnych transakcií vývozu do spoločenstva v súlade s článkom 2 ods. 11 základného nariadenia.
(25) Porovnanie ukázalo existenciu rozpätia dumpingu od 5 % do 10 %, pričom sa dumpingové rozpätie rovnalo sume, o ktorú bežná hodnota prevyšovala vývoznú cenu vyjadrenú ako percento dovoznej cif na hranici spoločenstva pri nezaplatenom cle.
5. Záver
(26) Uvedené zistenia poukazujú na existenciu pokračovania dumpingu pri dovozoch 3,5″ mikrodiskov s pôvodom v Japonsku a Čínskej ľudovej republike, hoci objem dovozu, na základe ktorého bol vyvodený tento záver, bol malý. V prípade Taiwanu už dumping nepokračuje.
D. PRAVDEPODOBNOSŤ OPAKOVANIA DUMPINGU
1. Dovozy z Japonska a Čínskej ľudovej republiky
(27) Dovozy z Japonska a Čínskej ľudovej republiky počas obdobia, na ktoré sa vzťahovalo pôvodné skúmanie, predstavovali asi 130 miliónov jednotiek a spolu predstavovali asi 30 % zrejmej spotreby spoločenstva. Dovozy s pôvodom v Japonsku predstavovali približne tri štvrtiny celkových dovozov z týchto dvoch krajín.
(28) Dovozy z obidvoch krajín sa po zavedení opatrení v roku 1993 prudko znížili, pričom už v roku 1995 spolu predstavovali asi 10 miliónov jednotiek. Vzhľadom na záver o pokračovaní dumpingu, ktorý sa týkal dovozov s pôvodom v Japonsku a Čínskej ľudovej republike, sa považovalo za primerané preskúmať aj pravdepodobnosť zvýšených množstiev dovozov za dumpingové ceny v týchto dvoch krajinách.
2. Nevyužité výrobné kapacity v Japonsku a Čínskej ľudovej republike
(29) Dve z troch japonských spoločností, ktoré sa prihlásili, uviedli, že už nevyrábajú posudzovaný výrobok. Tretia japonská spoločnosť, ktoré vyrábala posudzovaný výrobok, ale nevyvážala ho do spoločenstva počas obdobia skúmania, tvrdila, že nemá nevyužitú výrobnú kapacitu. Ďalšie dve spoločnosti uvedené v žiadosti neodpovedali na dotazník žiadnym spôsobom. Preto sa predpokladalo, že tieto dve spoločnosti môžu mať k dispozícii nevyužitú výrobnú kapacitu.
(30) U jediného spolupracujúceho čínskeho vyvážajúceho výrobcu sa výroba od roku 1995 do obdobia skúmania znížila takmer o 50 %. Z dôkazov však vyplýva existencia významnej nevyužitej výrobnej kapacity.
3. Ceny Japonska a Čínskej ľudovej republiky pre trhy ostatných tretích krajín
(31) Počas obdobia skúmania sa predaj jediného spolupracujúceho čínskeho vyvážajúceho výrobcu do nečlenských krajín EÚ uskutočňoval za priemerné ceny, ktoré boli podstatne nižšie ako ceny pre trh spoločenstva. Žiadny japonský výrobca v tejto súvislosti neposkytol žiadne informácie.
4. Pravdepodobný vplyv skončenia platnosti opatrení pre Japonsko a Čínsku ľudovú republiku
(32) Ako bolo uvedené, výpočty dumpingu boli vykonané na základe relatívne nízkych objemov vývozu do spoločenstva. Je primerané predpokladať, že skončenie platnosti opatrení povedie k nižším cenám za japonské a čínske mikrodisky dodávané konečným odberateľom, v dôsledku čoho sa objemy pravdepodobne zvýšia.
(33) Spolupráca Japonska bola na nízkej úrovni pri pôvodnom skúmaní aj pri súčasnom preverovaní skončenia platnosti. Ako je uvedené v odseku 16, dve oslovené spoločnosti na dotazník vôbec neodpovedali, aj keď stále aktívne pôsobia na trhu s 3,5″ mikrodiskmi. Za týchto okolností bol na základe článku 18 základného nariadenia vyvodený záver, že pravdepodobne existuje nevyužitá výrobná kapacita, ktorá by sa mohla využívať v prípade skončenia platnosti antidumpingových opatrení. Z toho vyplýva, že sú pravdepodobné významné vývozy za dumpingové ceny.
(34) Keďže Čínska ľudová republika má významnú nevyužitú výrobnú kapacitu, pričom ceny pre nečlenské krajiny EÚ boli počas obdobia skúmania podstatne nižšie ako ceny pre trh spoločenstva, možno očakávať, že pri zrušení opatrení bude podstatná časť predajov, ktoré sa v súčasnosti uskutočňujú na domácom trhu alebo vyvážajú do nečlenských krajín EÚ, presmerovaná na trh spoločenstva za dumpingové ceny.
5. Pravdepodobný vplyv skončenia platnosti opatrení pre Taiwan
(35) Keďže jediná spoločnosť, ktorá počas skúmania zahŕňala prakticky všetky vývozy posudzovaného výrobku do spoločenstva, prestala vyrábať 3,5″ mikrodisky, u tejto spoločnosti neexistuje pravdepodobnosť opakovania dumpingu.
(36) Priemyselné odvetvie spoločenstva tvrdilo, že dvaja ďalší taiwanskí výrobcovia mikrodiskov stále aktívne obchodujú a že tieto dve spoločnosti, ktoré nespolupracovali pri skúmaní, budú vyvážať veľké množstvá 3,5″ mikrodiskov za dumpingové ceny, ak budú zrušené opatrenia pre Taiwan.
(37) Tvrdenie bolo zamietnuté, pretože nikdy neboli zistené žiadne dôkazy, že tieto dve nespolupracujúce spoločnosti mohli vyvážať 3,5″ mikrodisky do spoločenstva počas obdobia skúmania alebo v iných nedávnych obdobiach. Pokiaľ ide o nedávne obdobia, možno usudzovať, že vývozy do spoločenstva uskutočňoval výlučne taiwanský vyvážajúci výrobca, ktorý ukončil výrobu, pričom dumpingové aktivity týkajúce sa 3,5″ mikrodiskov taktiež možno považovať za skončené. Okrem toho najväčšia z dvoch spoločností, ktoré uviedlo priemyselné odvetvie spoločenstva, založila v spoločenstve dcérsku spoločnosť na výrobu 3,5″ mikrodiskov vo svojom úplnom vlastníctve a preto má malý alebo žiadny dôvod obnoviť vývozy posudzovaného výrobku do spoločenstva.
6. Závery
(38) Skúmanie ukázalo, že vývozy z Japonska a Čínskej ľudovej republiky sa stále uskutočňujú za dumpingové ceny. Neexistujú indície o tom, prečo by sa tento stav mal zmeniť, ak by opatrenia boli zrušené. Okrem toho sa zistilo, že ak skončí platnosť opatrení, objem dumpingových dovozov, ktorý je v súčasnosti na zanedbateľnej úrovni, sa pravdepodobne významne zvýši, pretože možné zrušenie opatrení a významné nevyužité kapacity budú mať pravdepodobne za následok nižšie ceny za ďalší predaj a zvýšený objem predaja a podielov na trhu. Preto bol vyvodený záver, že ak sa zrušia opatrenia, budú pokračovať dovozy s pôvodom v Japonsku a Čínskej ľudovej republike za dumpingové ceny, pričom existuje aj pravdepodobnosť zvýšenia objemu dumpingových dovozov na významné množstvá.
(39) Pokiaľ ide o Taiwan, pri absencii dumpingových vývozov sa samotná existencia ďalších dvoch výrobcov posudzovaného výrobku považuje na nedostatočnú na vyvodenie záveru, že títo dvaja taiwanský výrobcovia pravdepodobne začnú vyvážať do spoločenstva za dumpingové ceny. Preto bol vyvodený záver, že v súčasnosti neexistuje vážne riziko opakovania dumpingu zo strany Taiwanu.
E. DEFINÍCIA PRIEMYSELNÉHO ODVETVIA SPOLOČENSTVA
(40) V spoločenstve 3,5″ mikrodisky vyrábajú:
- dvaja výrobcovia spoločenstva, ktorí plne spolupracovali s Komisiou počas skúmania,
- traja ďalší výrobcovia, ktorí podporili žiadosť o preverovanie,
- ďalší ekonomickí prevádzkovatelia spriaznení s japonskými, taiwanskými a čínskymi vývozcami.
(41) Tak ako pri predchádzajúcich konaniach, bolo zistené, že hodnotenie situácie priemyselného odvetvia spoločenstva by bolo skreslené, keby pri zistení, že výrobcovia spoločenstva spriaznení s výrobcami krajín, ktorých sa týkali predchádzajúce skúmania, predávajú posudzovaný výrobok za dumpingové ceny a spôsobujú významnú ujmu žiadateľovi, neboli vylúčení z definície "výroby spoločenstva". Z toho vyplýva, že výroba ekonomických prevádzkovateľov, ktorí sú spriaznení s výrobcami v posudzovaných krajinách, bola vylúčená z definície "výroby spoločenstva".
(42) Výroba dvoch spolupracujúcich výrobcov spoločenstva a troch ďalších výrobcov, ktorí podporili sťažnosť, teda predstavuje výrobu spoločenstva v zmysle článku 4 (1) základného nariadenia.
(43) V priebehu konania bolo obdržané podanie od čínskeho vyvážajúceho výrobcu, ktorý tvrdil, že výrobky vyrábané dvomi spolupracujúcimi výrobcami spoločenstva nie sú v súlade s ustanoveniami vlastných pravidiel spoločenstva týkajúcich sa pôvodu, ako je ustanovené v článku 24 nariadenia Rady (EHS) č. 2913/92 z 12. októbra 1992, ktorým sa ustanovuje colný zákonník spoločenstva [9], ktoré sú ďalej rozpracované v ustanoveniach nariadenia (ES) č. 12/97 [10] a teda ich nemožno zahrnúť do výroby spoločenstva.
(44) Toto tvrdenie bolo zamietnuté, pretože skúmanie ukázalo, že 3,5″ mikrodisky vyrábané týmito dvomi spoločnosťami v spoločenstve sa vyrábajú hlavne zo súčiastok získaných v spoločenstve. Okrem toho vo výrobnom procese pridávajú významnú hodnotu, všetky ich ústredia a centrá pre výskum a vývoj sa nachádzajú v spoločenstve a 3,5″ mikrodisky, ktoré vyrábajú, majú pôvod v spoločenstve v súlade s colným zákonníkom spoločenstva.
(45) Na tomto základe a vzhľadom na to, že spolupracujúci výrobcovia spoločenstva predstavujú významný podiel výroby spoločenstva, v tomto prípade viac ako 75 %, sa usudzuje, že predstavujú priemyselné odvetvie spoločenstva v zmysle článku 4 ods. 1 a článku 5 ods. 4 základného nariadenia. Ďalej sa uvádzajú ako "priemyselné odvetvie spoločenstva".
F. TRH SPOLOČENSTVA S 3,5″ MIKRODISKAMI
1. Všeobecné poznámky
(46) Trh s 3,5″ mikrodiskami je zrelý a v súčasnosti ho charakterizuje klesajúci dopyt. Ostatné výrobky, napr. disky ZipTM, ostatné vysokokapacitné mikrodisky napr. HiFD a opticko-magnetické média na uchovávanie dát napr. nahrávacie kompaktné disky (CD-R) v rastúcej miere nahrádzajú trh s 3,5″ mikrodiskami. Vzhľadom na významnú základňu osobných počítačov so zabudovanými mechanikami pre 3,5″ mikrodisky je jasné, že potreba týchto mikrodiskov v spoločenstve bude pokračovať. Okrem toho podľa posledných výskumov trhu väčšina výrobcov osobných počítačov pokračuje v zabudovávaní mechaník pre 3,5″mikrodisky do základnej konfigurácie svojich zariadení. Odhaduje sa, že do roku 2002 bude v spoločenstve 38 miliónov mechaník na mikrodisky. Trh s mikrodiskami v spoločenstve preto zostane dôležitý.
2. Spotreba 3,5″ mikrodiskov na trhu spoločenstva
(47) Údaje o spotrebe v spoločenstve vychádzajú z informácií uvedených v žiadosti, overených údajov o výrobe a predaji, ktoré poskytlo priemyselné odvetvie spoločenstva a celkovom objeme dovozov získaným z Eurostatu. Tieto odhady umožňujú primerané vyhodnotenie spotreby spoločenstva týkajúce sa uvedeného výrobku.
Z toho vyplýva, že celková spotreba v spoločenstve sa počas celého analyzovaného obdobia znížila zo 1400 miliónov jednotiek (1994) na 1300 miliónov jednotiek (1995), 1100 miliónov jednotiek (1996), 1000 miliónov jednotiek (1997), pričom počas obdobia skúmania klesla na 900 miliónov jednotiek, čo za celé analyzované obdobie predstavuje pokles o viac ako 36 %.
3. Dovozy z posudzovaných krajín
a) Všeobecná poznámka
(48) Pokiaľ ide o Taiwan, vzhľadom na záver, že v budúcnosti neexistuje pravdepodobnosť pokračovania alebo opakovania dumpingu, nebolo vykonané skúmanie pravdepodobnosti pokračovania alebo opakovania ujmy v súvislosti s dovozmi s pôvodom v tejto krajine.
b) Objem, trhový podiel a ceny dovozov z Japonska a Čínskej ľudovej republiky
(49) Vzhľadom na nedostatok spolupráce boli na odhad dovezených objemov použité informácie z Eurostatu. Ako bolo uvedené, posudzovaný výrobok predstavuje len časť položky KN a odhad sa musel urobiť na základe podrobných colných informácií.
(50) Objem dovozov z Japonska a Čínskej ľudovej republiky sa počas celého analyzovaného obdobia znížil z 11 miliónov jednotiek v roku 1995 na 2,6 miliónov jednotiek v období skúmania. Celkový trhový podiel obidvoch dovozov klesol z 0,8 % v roku 1995 na 0,3 % v období skúmania.
Dovozy do spoločenstva (milióny kusov) | 1995 | 1996 | 1997 | Obdobie skúmania |
Dovozy z Japonska | 4,86 | 1,695 | 1,390 | 0,655 |
Trhový podiel Japonska | 0,37 % | 0,15 % | 0,14 % | 0,07 % |
Dovozy z Čínskej ľudovej republiky | 6,090 | 2,065 | 5,835 | 1,915 |
Trhový podiel Čínskej ľudovej republiky | 0,47 % | 0,19 % | 0,58 % | 0,22 % |
Celkové dovozy z Japonska a Čínskej ľudovej republiky | 10,95 | 3,76 | 7,225 | 2,570 |
Index 1995 = 100 | 100 | 34 | 66 | 23 |
Celkový trhový podiel Japonska a Čínskej ľudovej republiky | 0,84 % | 0,34 % | 0,72 % | 0,29 % |
c) Dovozy s vyhlásením o pôvode v Makau
(51) Treba poznamenať, že v roku 1995 bolo do spoločenstva dovezených 200 miliónov jednotiek, u ktorých bol uvedený pôvod v Makau. Tento obchod však skončil počas roka 1996 po skúmaní, ktoré vykonali služby Komisie proti podvodom a v ktorom bolo dokázané, že tieto mikrodisky boli čínskeho alebo taiwanského pôvodu. Antidumpingové clá na tieto dovozy boli preto vybrané so spätnou platnosťou [11]
4. Cenové správanie vyvážajúcich výrobcov
(52) Vývoj cien dovozov 3,5″ mikrodiskov z Čínskej ľudovej republiky je uvedený v nasledujúcej tabuľke.
Zdroj:
Eurostat
(ECU na jednotku) |
Priemerné ceny dovozov | 1995 | 1996 | 1997 | Obdobie skúmania |
Dovozy z Čínskej ľudovej republiky | 0,330 | 0,135 | 0,119 | 0,146 |
(53) Porovnanie cien dumpingových dovozov s pôvodom v Čínskej ľudovej republike vychádzalo z porovnania ich predajných cien cif určených tak, ako je popísané v odseku 23, s váženými priemernými cenami zo závodu priemyselného odvetvia spoločenstva. Porovnanie bolo vykonané pre rovnaké dovezené druhy výrobkov (t. j. s vysokou hustotou záznamu, dvojnásobnou hustotou záznamu, vo veľkom alebo balené, stupeň certifikácie, formátované alebo neformátované). Porovnanie na základe váženého priemeru ukázalo, že ceny dovozov s pôvodom v Čínskej ľudovej republike boli o viac ako 20 % nižšie ako ceny predajov spoločenstva počas obdobia skúmania.
(54) Pokiaľ ide o Japonsko, keďže pri súčasnom skúmaní nespolupracoval žiadny vyvážajúci výrobca z Japonska, jediné dostupné ceny sú ceny podľa Eurostatu alebo cenové ponuky uvedené v žiadosti o preverovanie. Úroveň cien odvodená z Eurostatu sa zdá byť veľmi vysoká v porovnaní s dovozmi z Čínskej ľudovej republiky (0,718 ECU/jednotka). Treba však pripomenúť, že cenové údaje Eurostatu sa vzťahujú na skupinu výrobkov zahŕňajúcu aj drahšie mikrodisky s vysokou pamäťovou kapacitou, ktoré boli vylúčené z pôsobnosti opatrení po preverovaní uzatvorenom v roku 1999. Z toho vyplýva, že z tohto zdroja nebolo možné primerané cenové porovnanie. Pokiaľ ide o cenové ponuky, ukázalo sa, že ceny japonských výrobkov sú podobné cenám výrobkov priemyselného odvetvia spoločenstva.
5. Situácia priemyselného odvetvia spoločenstva
a) Výroba, kapacita a využitie kapacity
(55) Výroba, výrobná kapacita a využitie kapacity v priemyselnom odvetví spoločenstva boli nasledovné:
| 1994 | 1995 | 1996 | 1997 | Obdobie skúmania |
Výroba v miliónoch jednotiek | 185 | 218 | 201 | 182 | 174 |
Index 1995 = 100 | 100 | 118 | 109 | 98 | 94 |
Kapacita v miliónoch jednotiek | 201 | 223 | 261 | 222 | 222 |
Index 1995 = 100 | 100 | 111 | 130 | 110 | 110 |
Využitie kapacity | 92 % | 98 % | 77 % | 82 % | 79 % |
b) Predaj, trhové podiely a ceny
(56) Predaj na trhu spoločenstva nespriazneným zákazníkom, trhový podiel a ceny priemyselného odvetvia spoločenstva boli nasledovné:
| 1994 | 1995 | 1996 | 1997 | Obdobie skúmania |
Predaj v miliónoch jednotiek | 175 | 211 | 200 | 178 | 168 |
Index 1995 = 100 | 100 | 121 | 114 | 102 | 96 |
Trhový podiel | 12,5 % | 16,2 % | 18,2 % | 17,8 % | 18,7 % |
Priemerná cena za jednotku (ECU) | 0,3217 | 0,2503 | 0,2056 | 0,1799 | 0,1511 |
Index 1995 = 100 | 100 | 78 | 64 | 56 | 47 |
(57) Trhový podiel priemyselného odvetvia spoločenstva vzrástol z 3,7 percentuálnych bodov od roku 1994 do roku 1995 a o ďalšie 2 percentuálne body od roku 1995 do roku 1996. Potom zostal v relatívne úzkom rozmedzí. Od roku 1994 do obdobia skúmania sa ceny znížili o 53 %.
c) Zásoby
(58) Zásoby sú relatívne stabilné a preto neposkytujú žiadne ďalšie príslušné informácie o situácii priemyselného odvetvia spoločenstva.
d) Rentabilita, návratnosť investícií a finančné toky
(59) Zistilo sa, že priemyselné odvetvie spoločenstva počas celého obdobia analýzy zaznamenávalo finančné výsledky (t. j. straty), ktoré boli oveľa nižšie ako úroveň zisku považovaná za primeranú pre priemyselné odvetvie spoločenstva pri pôvodnom skúmaní. Úrovne zisku za rok 1995 nie sú k dispozícii v dôsledku reštrukturalizácie odvetvia. Všeobecne počas obdobia analýzy straty klesli z -3,36 % v roku 1994 na -0,17 % v období skúmania.
(60) Návratnosť investícii bola počas obdobia analýzy negatívna a všeobecne zodpovedala trendu rentability. Finančné toky sa mierne zlepšili v súlade s rentabilitou.
e) Zamestnanosť, produktivita a mzdy
(61) Zamestnanosť v spoločenstve sa počas celého analyzovaného obdobia konštantne znižovala z 266 zamestnancov v roku 1994 na 132 v období skúmania, t. j. o 50 % jeho pracovnej sily, pretože priemyselné odvetvie spoločenstva sa snažilo znížiť náklady a zvýšiť produktivitu. Mzdy sa znížili o 35 %.
(62) Uvedené úrovne zamestnanosti sa znižovali v čase, kedy priemyselné odvetvie spoločenstva zvyšovalo produkciu. Z toho vyplýva, že sa zvyšovala produktivita práce, a to zo 695000 jednotiek na zamestnanca na 1318000 jednotiek na zamestnanca, čo predstavuje zvýšenie o 89 % počas celého analyzovaného obdobia.
f) Investície a schopnosť získavať kapitál
(63) Výroba 3,5″ mikrodiskov je kapitálovo intenzívna a výrobné zariadenia typicky pracujú 24 hodín denne celý rok. Hoci došlo k investíciám vo výške 2,9 miliónov ECU v roku 1994, 0,6 miliónov ECU v roku 1995 a 0,3 miliónov ECU v roku 1996, za posledné roky obdobia analýzy sa neuskutočnili žiadne nové čisté investície.
(64) Straty vzniknuté počas obdobia analýzy boli také, že priemyselné odvetvie spoločenstva nemohlo financovať žiadne nové investície za posledné dva roky.
g) Vývozy priemyselného odvetvia spoločenstva
(65) Vývozy zostali stabilné vo výške od 2 do 3 % celkového obratu počas obdobia analýzy.
h) Veľkosť dumpingového rozpätia a obnova po predchádzajúcom dumpingu
(66) Pokiaľ ide o vplyv veľkosti skutočného dumpingového rozpätia zisteného počas obdobia skúmania na situáciu priemyselného odvetvia spoločenstva, treba poznamenať, že rozpätia zistené pre Japonsko a Čínsku ľudovú republiku nie sú zanedbateľné. Situácia priemyselného odvetvia spoločenstva sa po zavedení opatrení do určitej miery zlepšila, ale úplne sa neobnovila. To znamená, že ak by opatrenia boli zrušené, vplyv dumpingového rozpätia zisteného pri súčasnom skúmaní by bol významný.
6. Podania obdržané od zainteresovaných strán v Čínskej ľudovej republike
(67) Jeden spolupracujúci vyvážajúci výrobca v Čínskej ľudovej republike tvrdil, že trh s 3,5″ mikrodiskmi možno rozdeliť na dva trhové segmenty, t. j. "značkové" a "vo veľkom". Časť trhu zahŕňajúcu predaj vo veľkom možno charakterizovať veľkými dodávkami 3,5″ mikrodiskov, pri ktorých sa nekladie dôraz na vysokú kvalitu. Na druhej strane značkové výrobky obyčajne zodpovedajú normám vysokej kvality. Bol vyslovený argument, že tieto trhové segmenty sú od seba vzdialené a preto majú byť pri analýze posudzované osobitne.
Spoločnosť pre ilustráciu tvrdila, že predaj kvalitného značkového výrobku bol stabilný, zatiaľ čo došlo k poklesu predaja výrobku nízkej kvality predávaného vo veľkom. Ďalej bolo vyslovené tvrdenie, že predaj výrobcov spoločenstva sa uskutočňoval predovšetkým v oblasti výrobkov nízkej kvality predávaných vo veľkom, čo zdôvodňuje významnú ujmu, ktorú my mohli utrpieť. V podaní bolo uvedené, že táto spoločnosť sa zameriava na predaj značkových výrobkov a preto údajne nekonkuruje priemyselnému odvetviu spoločenstva.
(68) Argument, že segment značkových výrobkov a segment výrobkov predávaných vo veľkom treba skúmať osobitne, nemôže byť prijatý. Ako už bolo uvedené, 3,5″ mikrodisky predstavujú ten istý výrobok bez ohľadu na to, či sa predávajú pod názvom značky alebo nie a pokiaľ ide o jednotlivé druhy, sú vo všetkých ohľadoch podobné a navzájom zameniteľné. Druh 3,5″ mikrodiskov, ktoré predávajú čínski výrobcovia a 3,5″ mikrodisky, ktoré predávajú výrobcovia spoločenstva, sa významne prelínajú; to znamená, že súťažia v tom istom trhovom segmente.
(69) Ďalší zainteresovaný výrobca v Čínskej ľudovej republike, ktorý nespolupracoval pri skúmaní, tvrdil že priemyselnému odvetviu spoločenstva nespôsobili ujmu dovozy z Čínskej ľudovej republiky, ale skutočnosť, že 3,5″ mikrodisky predstavujú zrelý výrobok, ktorý sa z trhu stratí v priebehu dvoch nasledujúcich rokov. Okrem toho bolo uvedené, že čínsky výrobok je výrobok nízkej kvality predávaný vo veľkom, ktorý nekonkuruje výrobe spoločenstva, ktorá je podľa tejto zainteresovanej strany na úrovni značkových výrobkov vysokej kvality.
(70) Tvrdenia tejto strany nebolo možné overiť z dôvodu nedostatočnej spolupráce. V každom prípade, aj keď 3,5″ mikrodisky predstavujú zrelý výrobok, k zníženiu spotreby dôjde v priebehu oveľa dlhšieho obdobia ako dva roky. Ako bolo uvedené, očakáva sa pokračovanie dopytu po 3,5″ mikrodiskoch, aj keď pri klesajúcom predaji, pričom výrobcovia osobných počítačov budú naďalej inštalovať mechaniky na mikrodisky ako štandardné vybavenie. Tvrdenie, že čínsky výrobok nekonkuruje výrobe spoločenstva, už bolo zamietnuté.
7. Závery o situácii priemyselného odvetvia spoločenstva
(71) Celkový obraz situácie priemyselného odvetvia spoločenstva, ktorý vyplýva z uvedených informácií, je obraz odvetvia, ktoré je stále slabé, napriek zlepšenému podielu na trhu a úspešnej snahe o významné zníženie výrobných nákladov (ktoré sa znížili o 51 % počas skúmaného obdobia). Výrobné metódy boli modernizované a zariadenia sú v súčasnosti takmer úplne automatizované s cieľom zvýšiť efektívnosť, udržať podiel na trhu a maximalizovať zisk. Priemyselné odvetvie spoločenstva však ešte nedosiahlo uspokojivú finančnú situáciu.
G. PRAVDEPODOBNOSŤ OPAKOVANIA ALEBO POKRAČOVANIA UJMY
(72) Treba pripomenúť, že v oddieli D bol vyvodený záver, že v prípade Japonska aj Čínskej ľudovej republiky bude dumping pokračovať, ak skončí platnosť antidumpingových opatrení. Taktiež bol vyvodený záver, že pri skončení platnosti opatrení bude existovať pravdepodobnosť dumpingu, pretože objemy dumpingových dovozov by sa značne zvýšili.
(73) V oddieli F bolo ukázané, že priemyselné odvetvie spoločenstva bolo počas obdobia skúmania v zraniteľnej situácii.
(74) Ak sa skončí platnosť opatrení, je pravdepodobné, že dumpingové dovozy z Japonska a Čínskej ľudovej republiky budú tlačiť nadol ceny priemyselného odvetvia spoločenstva, ktoré sú už teraz znížené.
(75) V týchto podmienkach priemyselné odvetvie spoločenstva, ktoré už produkuje stratu, by nebolo schopné konkurovať veľkým množstvám predávaným za také nízke ceny, pretože, po prvé, rozdiel v cenách na tomto trhu (mikrodisky sú výrobok komoditného charakteru) vedie k okamžitému nahradeniu dodávok a po druhé, priemyselné odvetvie spoločenstva už vyvinulo všetko potrebné úsilie na svoju reštrukturalizáciu a už teraz funguje pri veľmi nízkych nákladoch. Preto je pravdepodobné, že v priemyselnom odvetví spoločenstva dôjde k ďalšiemu zhoršeniu finančnej situácie, ktorá ohrozí jeho samotné prežitie.
Tvrdenie čínskeho vyvážajúceho výrobcu
(76) Čínsky vyvážajúci výrobca argumentoval, že okolnosti na trhu pravdepodobne nepovedú k obnoveniu poškodzujúceho dumpingu z Čínskej ľudovej republiky. Investície potrebné na vylepšenie existujúcich čínskych výrobných zariadení na výrobu vysoko kvalitných 3,5″ mikrodiskov by sa neoplatili vzhľadom na súčasné trendy na trhu, pričom žiadatelia tvrdili, že neexistujú žiadne veľké zásoby tohto výrobku. Preto uviedol, že v prípade skončenia platnosti antidumpingových ciel nie je pravdepodobné žiadne významné zvýšenie dovozov z Čínskej ľudovej republiky.
Od začiatku treba poznamenať, že tvrdenia príslušnej spoločnosti sa nedali overiť, pretože táto spoločnosť nespolupracovala pri skúmaní. Predložené argumenty však boli aj tak analyzované kvôli úplnosti. Pokiaľ ide o argument týkajúci sa vylepšenia, táto otázka sa považuje na nepodstatnú pre otázku opakovania poškodenia, pretože bolo určené, že všetky druhy 3,5″ mikrodiskov, vrátane mikrodiskov, pre ktoré v súčasnosti existuje výroba v Čínskej ľudovej republike, sú výrobky podobné výrobkom, ktoré vyrába priemyselné odvetvie spoločenstva, čo znamená, že tieto výrobky si navzájom konkurujú.
Záver
(77) Vzhľadom na uvedené zistenia bol vyvodený záver, že skončenie platnosti opatrení by pravdepodobne viedlo k pokračovaniu a/alebo opakovaniu ujmy priemyselnému odvetviu spoločenstva.
H. ZÁUJEM SPOLOČENSTVA
1. Všeobecné úvahy
(78) Komisia skúmala, či zachovanie antidumpingových opatrení na 3,5″ mikrodisky bude v záujme spoločenstva. Bolo zistené, že existuje pravdepodobnosť pokračovania a/alebo opakovania poškodzujúceho dumpingu. Pri skúmaní sa taktiež posudzovalo, či existujú záujmy, ktoré by boli významnejšie ako zachovanie opatrení a taktiež sa zohľadňovali predchádzajúce účinky ciel na rôzne súvisiace záujmy.
(79) Treba pripomenúť, že pri predchádzajúcom skúmaní bolo usúdené, že prijatie opatrení nebolo v rozpore so záujmom spoločenstva. Treba taktiež poznamenať, že keďže v tomto prípade ide o skúmanie zamerané na preverovanie skončenia platnosti, toto skúmanie má taktiež ukázať vplyv existujúcich opatrení predovšetkým na užívateľov, zákazníkov a obchodníkov.
2. Záujmy priemyselného odvetvia spoločenstva
(80) Vzhľadom na závery o situácii priemyselného odvetvia spoločenstva uvedené v oddieli F, predovšetkým pokiaľ ide o jeho zápornú rentabilitu, Komisia usudzuje, že pri absencii opatrení proti poškodzujúcemu dumpingu je pravdepodobné, že dôjde k zhoršeniu finančnej situácie priemyselného odvetvia spoločenstva.
(81) Priemyselné odvetvie spoločenstva je životaschopné a dokáže zásobovať trh výrobkom, ktorý napriek tomu, že je v pokročilej etape svojho životného cyklu, predstavuje základnú pamäťovú jednotku pre veľký počet užívateľov počítačov. Priemyselné odvetvie spoločenstva naozaj preukázalo ochotu zachovať konkurenčnú prítomnosť na trhu spoločenstva. Príklady týchto krokov sú nasledovné:
a) udržiavanie cien na minimálnej úrovni s cieľom zachovať podiel na trhu;
b) pokrok smerom k väčšej konsolidácii;
c) zatvorenie výrobných jednotiek;
d) široké používanie moderných výrobných metód (napr. zvýšená mechanizácia a komputerizácia);
e) zvýšenie produktivity;
f) investície do výroby iných digitálnych pamäťových médií.
(82) Taktiež treba poznamenať, že výroba dátových pamäťových médií má technologický význam pre spoločenstvo ako celok. Výrobná technológia a skúsenosti, ktoré priemyselné odvetvie spoločenstva získalo pri výrobe 3,5″ mikrodiskov, vytvorili a budú naďalej vytvárať základ pre ďalšiu inováciu výroby iných súvisiacich dátových pamäťových médií. Pre priemyselné odvetvie spoločenstva je pokračujúca životaschopnosť v sektore mikrodiskov ekonomickou základňou pre jeho účasť na rastúcom trhu s inými pamäťovými médiami.
3. Záujmy nespriaznených dovozcov/obchodníkov
(83) Pri skúmaní spolupracoval len jeden nespriaznený dovozca. Uviedol, že dovozy boli obmedzené existenciou andtidumpingových ciel. Bolo však evidentné, že dovozy boli pre tohto dovozcu stále možné. Ak budú opatrenia zachované, táto spoločnosť bude stále schopná získavať 3,5″ mikrodisky z posudzovaných krajín a z ostatných tretích krajín, vrátane krajín, na ktoré sa nevzťahujú antidumpingové opatrenia.
(84) Okrem toho obmedzená spolupráca dovozcu v tomto prípade vedie k záveru, že účinné opatrenia na dovozy s pôvodom v Japonsku a Čínskej ľudovej republike nemali žiadny významný vplyv na situáciu nespriaznených vývozcov a obchodníkov s 3,5″ mikrodiskami v spoločenstve.
(85) Preto bol vyvodený záver, že pokračovanie opatrení pravdepodobne nebude mať vplyv na situáciu nespriaznených dovozcov a obchodníkov s 3,5″ mikrodiskami v spoločenstve.
4. Záujmy dodávateľov súčiastok
(86) Akékoľvek ďalšie zmenšenie a/alebo zhoršenie priemyselného odvetvia spoločenstva by malo nielen negatívne dôsledky pre zamestnanosť a investície v samotnom priemyselnom odvetví, ale môže mať aj nepriamy vplyv na dodávateľov priemyselného odvetvia, ktorí okrem iného dodávajú puzdrá, priehľadné napálené označenia, uzávierky, stredové osi, stredové vložky a pružiny.
(87) Výrobcovia spoločenstva získavajú veľkú väčšinu svojich materiálov a súčiastok od dodávateľov, ktorí sa nachádzajú v spoločenstve. Preto by pokračovanie antidumpingových opatrení bolo jasne v záujme odvetvia dodávajúceho spoločenstvu.
5. Záujmy užívateľov a spotrebiteľov
(88) Hlavní užívatelia 3,5″ mikrodiskov zahŕňajú rozmnožovačov a konečných spotrebiteľov. Ani jeden z týchto sektorov nepredložil svoje stanoviská pri tomto preverovacom skúmaní. Komisia preto usudzuje, že zistenia z pôvodného skúmania sa v tejto súvislosti stále uplatňujú, t. j. zvýšenie nákladov platné pre tento sektor v porovnaní s celkovými nákladmi možno považovať za zanedbateľné a malo by veľmi malý alebo žiadny vplyv na ceny pre maloobchodných spotrebiteľov.
(89) Na druhej strane skončenie platnosti opatrení by vážne ohrozilo životaschopnosť priemyselného odvetvia spoločenstva, ktorého zánik by znížil ponuku a hospodársku súťaž na úkor rozmnožovačov a spotrebiteľov.
6. Záver
(90) Po zvážení záujmov rôznych zúčastnených strán Komisia vyvodila záver, že neexistujú presvedčivé dôvody záujmu spoločenstva proti pokračovaniu opatrení.
G. NAVRHOVANÉ CLÁ PRE JAPONSKO A ČÍNSKU ĽUDOVÚ REPUBLIKU
(91) Vzhľadom na uvedené zistenia sa považuje za primerané, aby sa antidumpingové clá zavedené nariadením (ES) č. 2861/93 zachovali na existujúcich úrovniach t. j.:
Japonsko | Memorex Telex: Japan Ltd | 6,1 % |
Hitachi Maxell Ltd | 20,6 % |
TDK | 26,7 % |
Všetky ostatné spoločnosti | 40,9 % |
Čínska ľudová republika | Hanny Magnetics | 35,6 % |
Všetky ostatné spoločnosti | 39,4 % |
(92) Vzhľadom na dlhé trvanie skúmania sa považuje za primerané, aby opatrenia boli obmedzené na štyri roky.
J. UKONČENIE KONANIA V SÚVISLOSTI S TAIWANOM
(93) Vzhľadom na uvedené zistenia týkajúce sa dovozov s pôvodom v Taiwane, antidumpingové opatrenia, ktoré sú v súčasnosti účinné pre Taiwan, už nie sú odôvodnené a konanie má byť ukončené v súvislosti s dovozmi, ktoré majú pôvod v tejto krajine. Napriek trvaniu skúmania má byť ukončenie účinné od dátumu nadobudnutia účinnosti tohto nariadenia. Ukončenie je v skutočnosti motivované zmenami, ku ktorým došlo po období skúmania a boli vyhodnotené niekoľko mesiacov po ňom, pričom za týchto okolností by spätná účinnosť nebola v súlade s postupnosťou udalostí počas skúmania,
PRIJALA TOTO NARIADENIE:
Článok 1
1. Týmto sa zavádza konečné antidumpingové clo na dovozy 3,5″ mikrodiskov používaných na zaznamenávanie a uchovávanie kódovaných digitálnych počítačových informácií, ktoré spadajú pod číselný znak KN ex85232090 (číselný znak TARIC 85232090*40) s pôvodom v Japonsku a Čínskej ľudovej republike, okrem 3,5″ mikrodiskov založených na technológii opticky pokračujúcej posilovanej stopy alebo na technológii magneticky delenej posilovanej stopy s pamäťovou kapacitou 120 MB alebo viac.
2. Sadzba konečného antidumpingového cla uplatňovaná na čistú franko cenu na hranici spoločenstva pred zaplatením cla je nasledovná pre výrobky, ktoré vyrábajú nasledujúci výrobcovia:
Krajina | Spoločnosť | Sadzba AD cla % | Doplnkový číselný znak TARIC |
Japonsko | Memorex Telex: Japan Ltd | 6,1 % | 8705 |
Hitachi Maxell Ltd | 20,6 % | 8706 |
TDK | 26,7 % | 8707 |
Všetci ostatní vyvážajúci výrobcovia | 40,9 % | 8999 |
Čínska ľudová republika | Hanny Magnetics | 35,6 % | 8711 |
Všetci ostatní vyvážajúci výrobcovia | 39,4 % | 8999 |
3. Ak nie je uvedené inak, uplatňujú sa účinné ustanovenia týkajúce sa ciel.
Článok 2
Antidumpingové clo sa zavádza na obdobie štyroch rokov od nadobudnutia účinnosti tohto nariadenia.
Článok 3
Konanie týkajúce sa dovozov 3,5″ mikrodiskov s pôvodom v Taiwane sa týmto ukončuje.
Článok 4
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 18. februára 2002

Labels: 12
18
4